Elevi de la Scoala de politie din Campina, gasiti cu droguri asupra lor

Elevi de la Scoala de politie din Campina, gasiti cu droguri asupra lor. Profesorii s-au sesizat după ce au văzut pe unul dintre ei fumând o țigară artizanală.

Doi elevi de la Şcoala de Agenţi de Poliţie “Vasile Lascăr” au fost exmatriculaţi, după ce asupra lor s-au găsit zeci de pliculeţe cu substanţe posibil psiho-active.

Profesorii au anunțat și DIICOT Ploiești, care a demarat o anchetă penală.

Reprezentanţii şcolii de poliţie au precizat doar că „marţi, 1 octombrie, au fost depistaţi 2 tineri din şcoală în situaţie incompatibilă cu calitatea de elev“.

La fața locului a ajuns o echipă antidrog din Ploiești, care a ridicat toate probele.

IPJ Prahova a deat un comunicat oficial pe această temă:

“Brigada de Combatere a Criminalității Organizate Ploiești a fost sesizată de către conducerea Școlii de Agenți de Poliție ”Vasile Lascăr” Câmpina, cu privire la existența unor date referitoare la posibile comportamente deviante ale unor elevi determinate de consumul de substanțe cu efecte psiho-active.

Având în vedere aspectele semnalate, la data de 01.10.2019, lucrătorii B.C.C.O. Ploiești, împreună cu cadrele Școlii de Agenți de Poliție ”Vasile Lascăr” Câmpina, au procedat la efectuarea de activități specifice, ocazie cu care au fost depistate și ridicate de la doi elevi mai multe pliculețe din material plastic transparent, cu urme de substanțe, o bancnotă rulată și două tubulețe cu urme de substanță, o țigaretă confecționată artizanal, ce conține materie vegetală cu aspect de cannabis, precum și o altă cantitate de materie vegetală, cu aspect de cannabis (sub 0,2 grame).

În cauză, a fost sesizată Direcția de Investigare a Infracțiunilor de Criminalitate Organizată și Terorism – Serviciul Teritorial Ploiești, pentru continuarea cercetărilor și luarea măsurilor legale.

Din punct de vedere disciplinar au fost luate măsurile procedurale, cei doi pierzându-și calitatea de elevi ai Școlii de Agenți de Poliție ”Vasile Lascăr” Câmpina.”

Ziarul de Ploiești